**Utfyllende oversikt over Jarle Heimdals bidrag i idretts- og kulturlivet i Bardu**

**IDRETT/SKI**

• Aktiv skiløper for Bardu IL

• Trener i egen klubb (Bardu IL Ski) og for Troms skikrets. Jarle har høyeste trenerutdanning i langrenn i Norges skiforbund og er aktivt medlem i Trenerklubben.

• Varamedlem av byggekomite for Barduhallen 1977-1979

• 1980: løypesjef NM Jr. Langrenn 7.-9.mars 1980. «Løypene var så godt preparert at de tre uker etter arrangementet fortsatt var i topp stand» (\*Kilde: Bardu idrettslag 100 år, s. 107)

• 1981-1985: leder i Bardu IL-ski. I denne perioden ble det planlagt og gjennomført en utvidelse av lysløypen ledet av Jarle.

• 1986-1987: leder i Bardu IL. Innkjøp av tråkkemaskin var viktigste sak.

• Jarle har vært løypeansvarlig ved de fleste skirenn som er blitt avviklet i Bardu i regi av skigruppen. Han har fått mye ros for løypene han lager og er kompromissløs uansett type renn. Han gjør ingen forskjell på NM og sonerenn. Han var også løypesjef i forbindelse med NM Senior i 2004, et samarbeid mellom Bardu IL ski og BOIF ski.

• 2009: Bardu IL-Ski var igjen arrangør av NM Jr. i nordiske grener og Jarle var løypesjef da som i 1980. Lysløypen ble utvidet igjen i forbindelse med dette mesterskapet og Jarle var igjen ansvarlig for planlegging og gjennomføring av denne utvidelsen.

• Løypekjøring: Jarle bidrar med løypekjøring i samarbeid med kommunen. Sesongen 2021/2022 kjørte han tråkkemaskinen 300 timer til sammen. Å kjøre løyper i Bardu er krevende. Det er ofte vind eller snø så løypene må prepareres daglig. En vanlig preparering av 5km tar gjerne 1 time, 10 km tar 2 timer, hele løypenettet tar 3 timer. Slik preparering må også gjøres i forkant av treninger og arrangement. Jarle har hatt mange tidlige økter før skirenn og har ofte måttet hoppe over middagen for å rekke løypekjøring før skitreningene kl. 18.00. I tillegg har han påtatt seg å kjøre løyper både i julen og i påsken, dette har noen ganger medført at han har tatt turen fra hytten på Altevann for å holde det han har lovet for så å returnere etter løypekjøring. Innbyggerne i Bardu har gode skiløyper nesten til enhver tid og løypene er et godt folkehelsetilbud i bygda. Jarle kjører også løype mellom Setermoen og Kampenhytta i sesongen og er garantisten for gode løyper til Reistadløpet.

**UL FREIDIG**

• Jarle har vært aktiv i flere styreverv i UL Freidig, han har også vært leder i laget.

• Jarle var leder av byggekomiteen under hele byggeprosessen av Ala grendehus, en særdeles aktiv byggeleder. Han var også teknisk ansvarlig under byggingen, bl.a. med boring etter vann, oppvarming av huset med vannbåren varme – som var «upløyd mark» den gangen huset ble bygd.

• Jarle var pådriver for å skaffe ungdomslaget kunnskap om tjæremilebrenning og var primus motor for å finne «tidsvitner» som kunne lære bort kunnskapen. Han ledet arbeidet og den første tjæremila ble tent under 200- årsjubileet for Bardu kommune i 1991. Han har vært drivkraften, sammen med en gjeng av ildsjeler, både i forberedelsene og i gjennomføringsfasen for alle milene senere. Siden 1991 og frem til sommeren 2022 har det vært tent tjæremiler med jevne mellomrom. Tjæren som produseres er av god kvalitet og selges stort sett til riksantikvaren. Jarles kunnskap om milebrenning er etter hvert blitt kjent langt utenfor Bardu, og sommeren 2022 ble han invitert som ekspert ved milebrenning på Notodden, sammen med den nye milegeneralen i UL Freidig, Tor Erling Moen, som har gått i en eksklusiv skole på Tjurrutjeldbakken.

• Jarle er ansvarlig for vedlikehold/oppgradering/merking/plassering av benker på hvileplasser, og for registreringen i trimkassene som er plassert på kommunens turmål ved Matberget og VesleAlen. Disse oppgavene har ungdomslaget fått det lokale ansvar for. Jarle var et naturlig valg for å fylle denne oppgaven.

• Jarle er «skogforvalter» i ungdomslagets eget plantefelt ved Tørrfurua. Dette ansvaret har han hatt i snart «100 år».

• Han har vært med i leikarringen sammen med sin Inger da denne var aktiv.

• Jarle var med i både det første Freidig mannskor, og den siste utgaven av Freidig mannskor. Naturlig nok er han en meget habil sanger og har vært det i mange år.

• Det skal også nevnes at Jarle har gitt mange bardudøler opplæring i godt og aktivt friluftsliv gjennom valgfaget «Friluftsliv» på Bardu ungdomsskole. Selv om dette har inngått som en del av jobben hans, har han også brukt av ferier og fritid for å gi ungdom en positiv opplevelse av ferdsel i fri natur. Her skal nevnes prosjektet «Blue Sky», et samarbeid med en ungdomsorganisasjon i Tyskland og valgfagsgruppen «Friluftsliv» som ble gjennomført i løpet av somrene 1998 og 1999. Den første sommeren kom kreftsyke elever fra Tyskland og deltok i ulike aktiviteter sammen med ungdommene fra Bardu. Oppholdet ble avsluttet med en fottur fra Altevann til Treriksrøysa i Sverige. Året etter besøkte ungdommene fra Bardu elevene i Tyskland og fikk oppleve fjell-liv der. Den viktigste lærdommen var nok likevel det de lærte ved å være sammen med jevnaldrende som hadde gjennomgått kreftsykdom og oppleve pågangsmotet og gleden over å mestre.